钦定古今图书集成/明伦汇编/家范典/第063卷 > 《志从父弟宗直殡》前人
## 钦定古今图书集成/明伦汇编/家范典/第063卷 > 《志从父弟宗直殡》前人

从父弟宗直生，刚健好气，自字曰“正夫。”闻人善，立以
为己师；闻恶若己仇。见佞色谄笑者，不忍与坐语。善
操觚牍，得师法甚备。融液屈折，奇峭博丽，知之者以
为工。作文辞，淡泊尚古，谨声律，切事类。撰《汉书》文章
为四十卷，歌谣言议，纤悉备具，连累贯统，好文者以
为工。读书不废蚤夜，以专故得上气，病胪胀奔逆，每
作害，寝食难俯仰。时少间，又执业以兴，呻痛咏言，杂
莫能知。兄宗元得谤于朝，力能累兄弟为进士。凡业
成十一年，年三十三不举，艺益工，病益牢。元和十年，
宗元始得召为柳州刺史。七月南来从余道，加疟寒
数日良久。又从谒雨雷塘神所。还戏灵泉上，洋洋而
归。卧至旦，呼之无闻，就视形神离矣。呜呼！天实析余
之形，残余之生，使是子也，能无成！是月二十四日，出
殡城西北若干尺，死七日矣。俟吾归，与之俱志其殡。